Document ID: 32007R1564

KOMISIJOS REGLAMENTAS (EB) Nr. 1564/2007
2007 m. gruodžio 21 d.
iš dalies keičiantis Reglamentą (EB) Nr. 979/2007, leidžiantį naudoti Kanados kilmės kiaulienos importo tarifinę kvotą ir nustatantį jos administravimo tvarką
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1), ypač į jo 11 straipsnio 1 dalį,
kadangi:
(1)
Komisijos Reglamento (EB) Nr. 979/2007 (2) 4 straipsnio 1 dalyje nustatyta, kad pareiškėjai, pateikdami pirmą paraišką nurodytai kvotos laikotarpio daliai, įrodo, kad jie per kiekvieną tame straipsnyje nurodytą laikotarpį importavo arba eksportavo ne mažiau kaip 50 tonų Reglamento (EEB) Nr. 2759/75 1 straipsnyje išvardytų produktų.
(2)
Reikėtų išaiškinti, kad ankstesnės ūkio subjekto patirties įrodymas turi būti pateiktas kartu su pirmąją paraiška metiniam kvotos laikotarpiui. Pirmoji paraiška gali būti pateikta bet kuriai iš keturių kvotos metinio laikotarpio dalių, ir, jeigu ūkio subjektas teikia paraišką kelioms laikotarpio dalims, įrodymas turėtų būti teikiamas tik kartą.
(3)
Todėl reikėtų atitinkamai iš dalies pakeisti Reglamentą (EB) Nr. 979/2007.
(4)
Šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 979/2007 4 straipsnio 1 dalis pakeičiama taip:
„1. Taikant Reglamento (EB) Nr. 1301/2006 5 straipsnį, importo licencijos pareiškėjai, teikdami pirmą paraišką nurodytam metinės kvotos laikotarpiui, pateikia įrodymą, kad jie per kiekvieną iš dviejų tame straipsnyje nurodytų laikotarpių importavo arba eksportavo ne mažiau kaip 50 tonų produktų, išvardintų Reglamento (EEB) Nr. 2759/75 1 straipsnyje.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2007 m. gruodžio 21 d.

Labels: 3
17
18